একের পর এক হৃদয়বিদারক মর্মান্তিক ঘটনায় মনটা বড় বেশি ভারাক্রান্ত। কিছুতেই স্বস্তি পাচ্ছি না। গুরুদাসপুর ঘটনাস্থলে না গেলে অন্ধকারেই থাকতাম। অন্যান্য দুর্ঘটনার মতো এটাকেও একটা দুর্ঘটনাই মনে করতাম। আসলে ২০ অক্টোবর রেজ্জুর মোড়ে বাসে-বাসে সংঘর্ষ কোনো সড়ক দুর্ঘটনা ছিল না, সেটা ছিল উদাসীনতার এক চরম বহিঃপ্রকাশ। পত্রপত্রিকায় দেখেছিলাম, অথৈ পরিবহন ও কেয়া পরিবহনের মুখোমুখি সংঘর্ষে ৩৪ জন নিহত। ২০-২৪- এ ক’দিন সেটাই বিশ্বাস করেছি। কিন্তু ঘটনাস্থলে গিয়ে শত শত মানুষের কাছে শুনলাম অন্য কথা। নাটোর থেকে অথৈ পরিবহনের একটি বাস ঠাসা যাত্রী নিয়ে বনপাড়া থেকে সিরাজগঞ্জের দিকে যাচ্ছিল। সে সময় রেজ্জুর মোড়ে এক ট্রাক তাকে ঘেঁষা দিয়ে পালিয়ে যায়। সামনের দিক থেকে আসা কেয়া পরিবহনের চালক সামনের বাসকে ট্রাকের ধাক্কায় এদিক ওদিক মাতলামি করতে দেখে সে পাশের উপপথে নামিয়ে দিয়ে যখন দেখে তার গাড়ি নিচে পড়ে যাচ্ছে তখন আবার রাস্তার উপর ফিরিয়ে আনার চেষ্টা করলে দেড়-দুই ফুট নিচে থেকে লাফিয়ে উঠে অথৈ পরিবহনের টালমাটাল গাড়ির উপরে সজোরে আঘাত হানে, এতে দুই গাড়ি রাস্তার দুদিকে ছিটকে পড়ে। কিন্তু চরম দুর্ভাগ্য, একবিংশ শতাব্দীর সবচেয়ে নির্মম ঘটনা ঘটে তারপর। কেয়া পরিবহনের পিছে পিছে ধেয়ে আসা হানিফ পরিবহনের গাড়ি রাস্তায় ছড়িয়ে-ছিটিয়ে থাকা মানুষ দেখে না থামিয়ে তার উপর দিয়ে চলে যায়। এই সময় কতজন যে নিহত হয়েছে কেউ বলতে পারে না। কারবালার প্রান্তরে সীমার যে নির্মমতার পরিচয় দিয়েছিল, গুরুদাসপুরে হানিফ পরিবহনের নির্মমতা তার চেয়েও জঘন্য বেদনাদায়ক। কেয়া এবং অথৈ পরিবহনের সংঘর্ষ দুর্ঘর্টনা হিসেবে মেনে নিলেও রাস্তার উপরে পড়ে থাকা মানুষের উপর দিয়ে হানিফের গাড়ি চালিয়ে দেওয়াকে কি করে নিছক দুর্ঘটনা হিসেবে মেনে নেই? এ তো নির্মম গণহত্যা ছাড়া আর কিছু নয়। আমার প্রিয় ছোট্ট কুশি। দিন দিন তার কর্তৃত্ব-নেতৃত্ব বলিষ্ঠ থেকে বলিষ্ঠ হচ্ছে। সে যখন চার সাড়ে চার বছরের তখন ওর মা ছেলে-মেয়ে নিয়ে কোথায় যেন গিয়েছিল। হঠাৎই একটি কুকুর গাড়ির নিচে পড়তে পড়তে বেঁচে যায়। মা আমার বাসায় ফিরে সে কি চিৎকার-চেঁচামেচি। আমার কাছে নালিশ দেয়, ‘আব্বু, যীশুকে বাদ দিয়ে দাও। ও কুকুর মারতে চায়। ও ভালো না, কুকুরটা মারা গেলে কেমন হতো?’ আসলে কুশিমণির কথা আমরা কেউ ফেলতে পারি না। তার সব কথা মার কথার মতো মেনে চলার চেষ্টা করি। অনেক বলে কয়ে বাবার দেওয়া চালক যীশুর চাকরি সে যাত্রায় রক্ষা করা গিয়েছিল। তারপরও রাস্তাঘাটে গাড়ির সামনে গরু-ছাগল-কুকুর-বিড়াল-হাঁস-মুরগি পড়লে কুশিমণি চিৎকার করে ওঠে, ‘যীশু, তুই কিন্তু মারবি না।’ আসলেই কুশিকে গাড়িতে নিয়ে যীশু সব সময় তটস্থ থাকে। ছোট্ট একটি বাচ্চা, যার এখন সাড়ে ৭ বছর বয়স। রাস্তার গরু-ছাগল-কুকুর-বিড়াল-হাঁস-মুরগি-পশু-পাখির উপর যাতে গাড়ি না উঠে তার জন্য কত চিন্তা আর গুরুদাসপুরে রেজ্জুর মোড়ে দুর্ঘটনায় পতিত মানুষের উপর দিয়ে হানিফের গাড়ি চলে গেল? মাননীয় নৌমন্ত্রী শাজাহান খানের আশকারা পাওয়া ড্রাইভারের বুকে একটুও বাধল না? কোনো পশুর আত্দাও তো অমন হিংস্র হতে পারে না। কোথায় মনুষ্যত্ব, কোথায় মানবতা? এ তো হিংস্রতার চরম প্রকাশ।